Nezahualcoyotl

In da Gschicht vom Nezahualcoyotl, "(Ne·tza·hual·có·yotl)" wead sei eaeignissreichs Lebn a Wengl bschrim. Wa Ea in Eiropa gbuan wuan, dad man an Renaissance-Fischtn hoassn. Bevua de Schpania Middlamerika eaowat haum, woa ea sichalig de bedeitandsde Peasenligkeit vo gaunz Middlamerika. Ea woa a Födhea, Schlochtnlenka, Herrscha, Gsetzgeba, Architekt, Inschinea, Philosof, Litarad und Poet.
Sei Jugand.
Seine Ötan woan da Ixtlilxochitl (Bliah da Pita) dem Tlahtoani (Kini) vo de Alcolhua und da Matlalcihuatzin, de a Tochta vom Tenochtitlan-Mexica-Tlahtoani Huitzilihhuitl woa. Sei Gbutsnam woa Acolmiztli (schtoaka Puma). Owa zweng seine Eafohrungan und Ealebniss in seine Fluchtjoa hod a se söwa zan Nezahualcoyotl umgnennt (hungriga Koyote). Gbuan is a am 1. Kanikl, 28.4. 1402 und gschtuam am 6. Feiaschtoa, 4 Juni 1472. Sei Voik woan de Acolhua, a aa Chichimekn-stamm. 1418 ois de Tepanekn den Acolhuastoot eaowad haum san seine Ötan umbrocht wuan. Do woa dea Beasch eascht 16 Joah oid, wia a aus seina Hoamad hod flichtn miassn.
De Zeit da Vafoigungan.
Zeascht is a za de Oatvawaundtn Huexotzinca gflohn, begloat vo an Bruada und em treun "Coyuhua". Und vo duat noch Tlaxcalla. Oiweu de Scheagn vo de Tepanekn af da Feasn, de sogoa a Kopfgaid fia eam ausgsezt hom. Mid de Leid aus seina Hoamat hod a oiweu an Kontakt ghoidn und zweng dem is ea noch Chalca zogn. Deran Hearscha hodn owa faunga lossn und se haum na in an Hoizkobi gschteckt. Se haum daun nua mea af de Beföh vom Tepaneknheascha gwoat, wias mid eanan Gfaunganan vafoahn soidn. Obsn eahnvoi opfan soidn oda oafoch vahungan lossn.
Owa aus, nu Heid, unkleata Woas, hod a eana auskema kena und is daun noch Tenochtitlan za sein Großcousen gflohn, dem Tlahtoani Chimalpopoca. Dea hod se fian Nezahualcoyotl beim Tepaneknheascha Tezozomoc eigsezt, dea jo aa sei Ahnl woa. Und do ea bei de Tepanekn gut augsegn woa hod Dea em Acolhuaprinz ealaubt, das a wida in sei Hoamad Tetzcuhco zruckkeahn deaf.
Ois da oide Tepaneknheascha 1426 gstuam is hod da Maxtla, ana vo seine Suhn den Thron vo Azcapoltzaco usurpiat und den neichn Hearscha Quetzalayatl umbrocht. Da Maxtla hod daun im Reich a Schtrofgricht oghoitn. Vü vo de Schtodkini haum drauglaum miassn. Des is a ois "Kinischteam" in de Gschicht eigaunga. A da "Nezahualcoyotl" hod vua seine Scheagn wida vo Tetzcuhco noch Tenochtitlan flichtn miassn. Do de Seiwarungen unta de Odlign vo de Vöka großn Unmuat gmocht hod und da Ea duach sei bisherigs Schicksoi recht brühmt wuan is, san eam de junga Mauna nua so zuaglaffa. Mid de hod ea a Heer afgstöd und mid da Intastitzung vo de Huexotzinca und de Tenocha-Mexica hod ea 1427 de Keanstäd seina Hoamat zruckeaowan kena. De Tepanekn hom a Schtod noch da Aundan valuan. Do se da Nezahualcoyotl se scho in Tenochtitlan zan Acolhuaheascha ausruaffa hod lossn is ea sufuat in sei Residenzschtod Tetzcuhco eizogn. Do a de Chalca duat a an da Vatreibung vo de Tepanekn Poateian beteiligd woan, hod a Eana de Gegand um de Schtod Coatlichan iwalossn.
Do de Tepanekn de "Tenochtitlan Mexica" af eahnana Insl belogat hobm is da Nezahualcoyotl mid seine Kriaga und de vabündtn Huexotzinca in Kanus gschtiegn und hobm an Entlostungsaugriff af de Tepaneknseitn gfiat. De Tepanekn hobm se owa scho vo da Insl zruckzogn.
Da Aufschtaund.
Mid da Intaschtitzung vo ehemoliga tepaneknohengige Schtäd und de kaumpfeaprobtn Tenochtitlan-Mexicana homs easchtmolig 1430 a Tepaneknheer gschlogn. Und a de Tepaneknschtod Tlacopan eignumma. Des woa vamuatli mid deran Heascha Totoquihuaztli ausgret gwest, den spoda is de Schtod in Aztekn-Dreibund afgnumma wuan.
Daun san de Vabündetn in drei Heersäun viagruckt.
De Haubtschtod da Tepanekn Azcapoltzacos is vo de Acolhua und de Mexica noch ana 114 Tog dauandn Belogarung eaowat wuan. Und de Mexica hom dabei deran Eihwohna masakriat. Da Legend noch soi da "Maxtla" gflohn und eascht 1431 in an Vaschteck gfundn wuan sei. Und da "Nezalhuacoyotl" soi eam söwa s´Hearz aussagrissn hom. Ea hod de vom Hearz otropfadn Bluadstropfn in olle Windrichtungan vaschprizt und daun hod a augschoft, das da "Maxtla" a scheene Leich kriagd, wias an großn Hearscha zuaschtehd.
Fia den Augriff vo Nuadn hea af de Tepanekhaubdtschtod hod da Nezahualcoyotl seine Leid em Beföh gebm, daß nua in woaße Baumwoikolla, ohn Fedan oda aundas Gschmückt in Kaumpf geh soin.
Aztekn-Dreibund.
Da Nezahualcoyotl hod nochm Sieg gegn de Tepanekn 1431 des Reich vo de Acolhua in 14 Provinzn neich guatnd. Dabei hod a noch Megligkeit af Schprochgrenzn und Voikszugherigkeit gocht. Seine Leid vo de Vöka und Schtäd hom eanane eigna Gedda aubetn deaffa und a eanane Regiarungan söwa bschtimma kena, de owa de Zuaschtimmung vom Schtootrot fia de Eisetzung braucht hom. Se woan owa zua Heerfoig und festglegte Tributleistungan vapflicht. Oanige fria treue Städ und Altepetl woan sogoa vo de Tribut bfreit. De Schtäd hom dafia za bsundare Feschttog bsundare Gschenk in Kini iwabrocht. Und oanige vo dene Heascha san a im Schtootsrot vo Tetzcuhco (Texcoco) ghuckt.
Des grosse Reich vo de Tepanekn wa fia an alloane ned zan Pocka gwest. De Acolhua haum söwa nu gnua ztuan ghobt mid eanane widaeaowatn Schtöd ghobt. Und a de Mexi´ca wan alloane z`schwoch gwest. Und a Afteulung vom Tepaneknreich hed scho in Keim vo spodare Ausanaundasezungan trogn. Da Mexica Hearscha Itzcoatl woit a partnaschoftlige Fiarung nua mid de Acolhua. Owa da "Nezahualcoyotl" woit ned de Föhla vo de Tepanekn widahoin und ea woit a Dreiabündniss.
A mid ana Tepaneknschtod, damid ma de gschlogna Tepaneknschtäd bessa integrian kennt. Und so is a gmocht wuan.
Jeda vo de drei Schtodschtootn hod sein eignan Schtoot ghobt in dem ea alloane vaauntwuatli woa. De Moastn da ehemolign Tepaneknschtäd und a nu Aundare san daun gmoasaum vawoit wuan. De haum eanane Tribut und Obgobn an den Dreibund glifat. Und de san daun so afteut wuan, 2/5 fia de Acolhua, 2/5 fia de Tenochtitlana Mexi´ca und 1/5 fia de Tlacopan Tepanekn.
Nochm Sieg iwa de Tepanekn hod da "Nezalhuacoyotl" den prestischtrachtign Titl Chichimecatecutli sufuat und unaugfochtn augnumma (Herr olla Chichimecn). Sei Votta is zwegn dem nu bekriagt und töt wuan. Ehm hod Nemand den Titl schtreiti gmocht, wos a af sein großn Auteu am Sieg gegn de Tepanekn zruckzfian woa. Drafhin hod ea nua mid de Acolhua noch Nuadn und Ostn Eaowarungan gmocht. Owa midn Eivaschtändniss vo de zwoa Partner. So woan zan Beginn vo da Dreiaallianz de Acolhua da eiflussreichare und augsengnare Partna. Wos a dem Ausegn und dem diplomatischn Gschick vom "Nezahualcoyotl" zuzschreim woa.
De Kämpf hobm se nu bis ins Joah 1433 einizogn. Daun woan a de leztn Altepetl wida eaowat.
Aus den Annalen vo "Quauhtitlan", iwasezt vom Hr. "Berthold Riese" : 
Da Poet.
Em "Nezahualcoyotl" sei obnteialige Flucht und wia oft Ea do em Tod vo da Schaufö ghupft is, des is bis weid noch da "Conquista" eini (Eaowarung duach de Schpania) afgschribm und weidavazöht wuan. Si is scho domois in de Mesoamericanische Sognwöd eigaunga.
Oanige vo seine Liada und Gedichtl wean nu Heid gsunga und viaglesn.
Zwoa Dichtakollegn aus seina Zeid hobm de Veasal vafoßt:
und:
Ois a treia Freind.
Im neinazwanzigstn Joa seina Regiarung is da Ilhuicamina kraunk wuan. Do hodn sei Freind da Nezahualcoyotl am Kraunknbett bsuacht. Ea woitn mid seine Liadln trestn und ans is ins davo eahoitn.
Noch da Iwasetzung vom Hr. Berthold Riese:
"Schaug mi au, i bin zu Dia kema, i, des weiße Bleamal, i da Krau."
"I bins, da Nezahualcoyotl."
"Mei eahobna Bleamalfecha aus Quetzalfedan losst Bliah owaregna."
"I kim aus Acolhuacan."
"Loos mein Liadl zua, des i da viatrogn mecht."
"I bin kema um Moteuczuma zan Trestn."
A große Freindschoft is zan End gaunga. Da Ilhuicamina is 1469, iwa 70 Jahrig gschtuam.
De großn Herrn san otretn, den da "Nezahualcoyotl" hod sein Freind nua um drei Joah iwalebt. Den Ea is a scho 1472, mid 70 Jahrl am Bugl vaschtuam.
Text aus da "Historia Chichimeca" vom Alva Ixtlixochitl, iwasezt vom Hr. Berthold Riese:
Litaradua.
Google Buach: